Mediabussiin tehty hyökkäys tapahtui keskeisellä olympiareitillä | Yle Urheilu | yle.fi
Mediabussiin tehty hyökkäys tapahtui keskeisellä olympiareitillä
Kisajärjestäjien edustaja ei osannut vahvistaa heti tapauksen jälkeen, oliko kyse luodeista vai kivistä. Bussissa ollut toimittaja kertoi poliisin saattaneen hyökkäyksen kohteeksi joutuneen bussin turvaan.
10.8.2016 klo 04.26päivitetty 10.8.2016 klo 15.09
Transolímpica-tie rakennettiin olympialaisia varten.AOP
RIO DE JANEIRO. Olympialaisten kisajärjestäjien tiedottaja Mario Andrada kertoi tiistai-iltana AP:lle, etteivät järjestäjät tiedä vielä, ammuttiinko mediaa kuljettanutta bussia vai heitettiinkö sitä kivillä. BBC:n mukaan kyse oli ikkunoihin heitetyistä kivistä.
Press Association Sport julkaisi tiistaina Twitter-tilillään useita kuvia (siirryt toiseen palveluun) mediabussin vaurioituneista ikkunoista. Andradan mukaan bussin kyydissä oli 12 journalistia, joista kolme sai pieniä vammoja.
Bussi oli tiistai-iltana matkalla Rion pohjoisosassa sijaitsevasta Deodoron kaupunginosasta kohti Barra da Tijucan olympiakeskusta. Reitti kulkee kisoja varten rakennettua Transolímpica-tietä, joka mutkittelee korkeiden aitojen välissä läpi köyhien alueiden.
Reitti on hyvin keskeinen, koska kisojen mediakeskus sijaitsee Barrassa ja iso osa lajien suorituspaikoista Deodorossa, jossa on muun muassa ampumaurheilua, kenttäratsastusta, koskimelontaa, rugbya ja koripalloa. Myös Yle Urheilun ryhmät käyttävät reittiä päivittäin.
- Heittäydyimme lattialle ja pari kilometriä myöhemmin poliisit tulivat ja saattoivat meidät mediakeskukseen. Kaksi osumaa oikealle puolelle bussia rikkoi kaksi ikkunaa. Valkovenäläistoimittaja loukkasi kätensä ja oli hieman epäselvyyttä siitä, olivatko osumat luoteja vai kiviä, argentiinalaistoimittaja Gaston Sainz kertoi uutistoimisto AFP:lle.
OlympialaisetRugby
Mahtava penkkiurheilijan talviurheilupäivä! Viisi suomalaista jatkoon Davosin sprintissä – katso suorana tai seuraa tulospalvelusta